|  |  |
| --- | --- |
|  | **EELNÕU** |
|  | 10.05.2023 nr 1-4/23/95 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Tapa Vallavalitsuse teenistujate palgajuhend** |
|  |
| Määrus kehtestatakse kohaliku omavalitsuse korralduse seaduse § 22 lõike 1 punkti 36 ning avaliku teenistuse seaduse § 63 lõike 2 alusel.  **§ 1.****Reguleerimisala ja eesmärk**   1. Palgajuhend on Tapa Vallavalitsuse kui ametiasutuse (edaspidi vallavalitsus) ametnikele palga ja töötajatele töötasu (edaspidi koos teenistuja ja palk) määramise ja maksmise kord, milles nähakse ette põhipalga vahemikud, muutuvpalga ning muude lisatasude ja hüvitiste maksmise tingimused ja kord ning palga maksmise aeg ja viis. 2. Palgajuhendi eesmärk on tagada töö õiglane, konkurentsivõimeline ja läbipaistev tasustamine.   **§ 2.   Tasustamise üldpõhimõtted**   1. Teenistujatele palkade määramisel ja töötasude kokkuleppimisel ning maksmisel lähtutakse avaliku teenistuse seadusest, töölepingu seaduse sätetest ning käesolevast määrusest. 2. Ametiasutus maksab ametnikele palka ning töötajatele töötasu sarnastel alustel. 3. Teenistujate töö tasustamise aluseks on käesoleva määruse lisas sätestatud teenistuskohtade palgagrupid ja põhipalga vahemik.   **§ 3.****Palga või töötasu määramine**   1. Ametniku põhipalga määrab käskkirjaga vallavanem. Ametniku põhipalga määramisel lähtutakse käesoleva määrusega vastavale ametikohale kehtestatud põhipalga vahemikust, ametikohale esitatud haridusele, töökogemusele, teadmistele ja oskustele kehtestatud nõuetest. 2. Töötajaga sõlmib töölepingu vallavanem, kus määratakse muuhulgas ära töötaja töötasu. Töötajale töötasu määramisel lähtutakse käesoleva määrusega vastavale töökohale kehtestatud töötasu vahemikust, töökohale esitatud haridusele, töökogemusele, teadmistele ja oskustele kehtestatud nõuetest. 3. Katseajal võib määrata teenistuja tasuks tema teenistuskohale planeeritud tasust üldjuhul 10% madalama tasumäära.   **§ 4.   Palga komponendid**  (1) Teenistuja palga maksmisel kasutatakse järgmisi komponente:    1) põhipalk;    2) muutuvpalk;    3) eritingimustes töötamise eest makstav lisatasu;    4) lisatasu puuduva teenistuja ülesannete täitmise eest (asendustasu).    (2) Muutuvpalka makstakse:    1) tulemuspalgana;    2) lisatasuna täiendavate teenistusülesannete täitmise eest;    3) preemiana.    (3) Eritingimustes töötamise lisatasu makstakse:    1) öötöö eest juhul, kui see ei sisaldu põhipalgas;    2) riigipühal töötamise eest;    3) ületunnitöö eest;    4) valveaja eest.  **§ 5.****Põhipalk ja muutuvpalk**   1. Põhipalk on teenistuja fikseeritud ja regulaarne palga osa ametijuhendis ettenähtud teenistusülesannete ja ettenähtud teenistusalase hariduse, teadmiste, oskuste ja kogemuse eest. 2. Muutuvpalk on teenistuja palga ebaregulaarne osa, mida võib maksta tulemuspalgana, lisatasuna täiendavate teenistusülesannete täitmise eest või preemiana erakordsete teenistusalaste saavutuste eest. 3. Muutuvpalka makstakse asutuse selleks ettenähtud vahendite olemasolul. Muutuvpalka võib kalendriaasta jooksul teenistuja põhipalgale juurde maksta kokku kuni 20 protsenti teenistuja aastasest põhipalgast.   **§ 6.****Tulemuspalk**   1. Tulemuspalk on vallavanema või tema volitatud isiku poolt eelnevalt kindlaks määratud kriteeriumite alusel seatud eesmärkide täitmise, konkreetse töö või perioodi erakordsete tulemuste eest makstav ühekordne lisatasu. 2. Ettepaneku teenistuja tulemuspalga suuruse kohta teeb vastava valdkonna juht. Lõpliku otsuse teenistuja tulemuspalga suuruse kohta teeb vallavanem. 3. Tulemuspalga maksmisel tuleb käskkirjas näidata selle maksmise põhjendus ning ajavahemik, mille eest tulemuspalk määratakse. 4. Kui tulemuspalga maksmise aluseks on vallavalitsuse kui ametiasutuse või vallavalitsuse kui ametiasutuse struktuuriüksuse kollektiivne tulemus, makstakse tulemuspalka kõikidele ametnikele võrdsetel alustel. 5. Tulemuspalka ei maksta:   1) teenistujale katseajal;   2) teenistujale, kelle teenistussuhe oli tulemustasu maksmise aluseks oleva hindamisperioodi jooksul peatunud üle poole hindamisperioodist;   3) ametnikuvile distsiplinaarkaristuse kehtivuse ajal;   4) töölepingu seaduse § 88 lõike 3 kohase kirjaliku hoiatuse saanud töötajale aasta jooksul hoiatuse tegemisest.   **§ 7.****Lisatasu täiendavate teenistusülesannete täitmise eest**   1. Teenistujale lisatasu maksmise ettepaneku teeb vallavanemale vastava valdkonna juht. 2. Lisatasu määratakse sõltuvalt lisaülesannete mahust ja iseloomust. Lisatasu maksmine otsustatakse ja vormistatakse üldjuhul enne lisaülesannete täitma asumist vallavanema käskkirjaga, milles fikseeritakse lisaülesanded, lisatasu suurus ja ajavahemik, mille jooksul ülesannet täidetakse. 3. Lisatasu määratakse ühekordse või perioodilise lisatasuna. Kui on alust eeldada, et lisaülesanded muutuvad alaliseks, võib muuta teenistuja ametijuhendit, töölepingut ning vaadata üle tema põhipalk.   **§ 8.****Preemia**   1. Teenistuskohustuste silmapaistvalt hea täitmise või kauaaegse laitmatu teenistuse eest on vallavanemal õigus määrata teenistujale preemiat. Preemia maksmise ettepaneku koos põhjendustega preemia määramiseks esitab vallavanemale vastava valdkonna juht. 2. Preemiat ei maksta teenistujale distsiplinaarkaristuse kehtivuse ajal ega töölepingu seaduse § 88 lõike 3 kohase kirjaliku hoiatuse saanud töötajale aasta jooksul hoiatuse tegemisest.   **§ 9.****Asendustasu ja eritingimustes töötamise tasu**   1. Puuduva teenistuja ülesannete täitmise eest võib maksta asendavale teenistujale asendustasu, kui asendamine ei ole ettenähtud tema ametijuhendis või tingib võrreldes ametijuhendis ettenähtuga töökoormuse olulise suurenemise. 2. Puuduva teenistuja ülesannete andmisel ja lisatasu maksmisel lähtutakse avaliku teenistuse seaduse §-s 57 sätestatud põhimõtetest.      1. Eritingimustes töötamise lisatasu makstakse ületunnitöö, riigipühal ja ööajal töötamise eest seadusest tuleneval alusel, kui eritingimustes tehtud tööd ei ole võimalik asendada vaba aja andmisega.   **§ 10.****Tasustamine tööalasel koolitusel osalemise ja teenistusülesannete täitmise takistuse korral**   1. Teenistujale säilitatakse teenistusvaldkonna alasel koolitusel osalemise ajal palk. 2. Teenistujale säilitatakse palk mõistliku aja eest, kui teenistusülesandeid ei täideta lühiajalise isikliku või perekondliku takistuse korral.   **§ 11.****Sotsiaalsed garantiid**   1. Vallavanem võib otsustada maksta teenistujale toetust järgmistel juhtudel:   1) teenistuja perekonnas juhtunud traagilise sündmuse korral. Teenistuja surma korral võib toetust maksta tema lähisugulastele;   2) isikliku tähtpäeva või sündmuse puhul;   3) teenistusest vabastamisel vanaduspensionile jäämise tõttu või ametikohale mittevastava tervisliku seisundi tõttu või pikaajalise töövõimetuse tõttu lisaks seaduses ettenähtule kuni kolme kuu põhipalga ulatuses.   1. Teenistujale makstakse haigestumise või vigastuse korral haigushüvitist töövõimetuslehel alusel alates teisest haiguspäevast 80% ulatuses teenistuja keskmisest töötasust kuni haiguspäevani, millest alates maksab hüvitist Tervisekassa. 2. Käesolevas paragrahvis nimetatud toetusi rakendatakse kõikidele teenistujatele samade asjaolude esinemisel võrdselt.   **§ 12.****Palga arvestamine ja maksmine**   1. Palga arvestusperiood on kalendrikuu. 2. Palka arvestatakse ajavahemiku eest, mil teenistuja täitis talle pandud ülesandeid. Kui teenistujale on kehtestatud täistööajast lühem tööaeg, arvestatakse palka proportsionaalselt teenistuses oldud aja eest. 3. Palgast peetakse kinni ja tasutakse Maksu- ja Tolliametile järgmised maksud ja maksed:    1. tulumaks, millest finantseeritakse riigi ja kohaliku omavalitsuse üksuse valitsemistegevusi vastavalt tulumaksuseaduse § 5 lõikele 1;    2. töötuskindlustusmaks, mis kindlustab seaduses sätestatud tingimustel teenistujale kaitse (hüvitised, toetused ja teenused) töötuks jäämise korral;    3. kogumispensioni makse (kui teenistuja on sellega liitunud), millest rahastatakse II samba pensionimakseid. 4. Palka makstakse üks kord kuus hiljemalt viiendal kuupäeval teenistuja poolt kirjalikult teatatud pangakontole, kui ei ole kokku lepitud teisiti. Pangakonto muutmisest teavitab teenistuja vastava valdkonna eest vastutavat struktuuriüksust kirjalikult. 5. Teenistujale väljastatakse teatis arvestatud palga, puhkusetasu ja neist tehtud kinnipidamiste, teenistuja eest arvestatud sotsiaalmaksu ja töötuskindlustusmakse kohta. 6. Teenistujal on õigus saada selgitusi talle palga või töötasu määranud isikult ja palgaarvestajalt. 7. Vallavalitsus võib ametniku palgast kinni pidada vallavalitsuse arvel tehtavate kulude kehtestatud limiiti ületava summa ja ametnikule makstud ettemakse, mille ametnik peab vallavalitsusele tagastama. Töötaja puhul on selleks vajalik töötaja kirjalik nõusolek, v.a töölt lahkumisel tema ette kasutatud ja välja teenimata puhkus. 8. Tööaja arvestus toimub tööajaarvestuse tabeli alusel. Tabelis kajastatakse eritingimustes (ületunnitöö, riigipühal ja ööajal töötamine) töötamine, koolitustel osalemine, puhkus jms.   **§ 13.****Puhkusetasu**   1. Puhkusetasu arvutatakse teenistujale keskmise palga alusel. Kui teenistujale maksti keskmise palga arvutamise vajaduse tekke kuule eelnenud kuue kalendrikuu eest ainult muutumatu suurusega palka, siis puhkusetasu maksmiseks keskmist palka ei arvutata ja teenistujaale makstakse muutumatu suurusega palka. 2. Puhkusetasu kantakse teenistuja pangakontole hiljemalt eelviimasel tööpäeval enne puhkuse algust või teenistuja soovi korral järgmisel palgapäeval. 3. Teenistujale võimaldatakse lisapuhkust seaduses ettenähtud alustel ja korras*.*   **§ 14.****Rakendussäte**   1. Tunnistada kehtetuks Tapa Vallavolikogu 29.11.2017 määrus nr 1 “Tapa Vallavalitsuse teenistujate palgajuhend“. 2. Määrus jõustub kolmandal päeval pärast Riigi Teatajas avaldamist. | |
|  | |

|  |
| --- |
| *(allkirjastatud digitaalselt)*  Alari Kirt  volikogu esimees |

|  |  |
| --- | --- |
| Lisa: | 1. Teenistuskohtade palgagrupid ja põhipalga vahemik |

|  |  |  |
| --- | --- | --- |
|  | | |
| **SELETUSKIRI**  **Tapa Vallavolikogu määruse eelnõu „Tapa Vallavalitsuse teenistujate palgajuhend“ juurde**  **I Määruse õiguslikud asjaolud**  Tapa Vallavolikogu võttis pärast Tapa ja Tamsalu valla ühinemist 29.11.2017 vastu määruse nr 1 „[Tapa Vallavalitsuse teenistujate palgajuhend](https://www.riigiteataja.ee/akt/412122017001)“. Määrusega on kehtestatud vallavalitsuse kui ametiasutuse ametnike palga ja töötajate töötasu määramise ja maksmise kord, nähakse ette põhipalga vahemikud, muutuvpalga ning muude lisatasude ja hüvitiste maksmise tingimused ja kord ning palga maksmise aeg ja viis.  Määruse kehtestamise alus tuleneb [avaliku teenistuse seaduse](https://www.riigiteataja.ee/akt/107032023012) (ATS) § 63 lõikest 2, mille viimase lause kohaselt kehtestab kohaliku omavalitsuse üksuse ametiasutuse palgajuhendi kohaliku omavalitsuse üksuse volikogu. Sama paragrahvi lõike 1 kohaselt on palgajuhend palga määramise ja maksmise kord, milles nähakse ette ametikohale vastav põhipalk või põhipalga vahemik, muutuvpalga maksmise tingimused ja kord, muude käesolevas seaduses sätestatud lisatasude ja hüvitiste maksmise tingimused ja kord, palga maksmise aeg ja viis ning palgalt makstavad ja kinnipeetavad maksud ja maksed, sealhulgas viide makse ja makseid saavate asutuste ja nende maksmisega kaasneva kaitse kohta.  Määruse muutmise põhjuseks on eelkõige palgavahemike muutmise vajadus tulenevalt töötasu alammäära tõusust, samuti viite lisamine palgalt makstavate ja kinnipeetavate maksude ja maksete kohta.  **II Määruse sisu**  Määruse esimene paragrahv sätestab määruse reguleerimisala ja eesmärgi.  Teises paragrahvis on kirjas tasustamise üldised põhimõtted. Palkade määramisel ja töötasude kokkuleppimisel lähtutakse [avaliku teenistuse seadusest](https://www.riigiteataja.ee/akt/107032023012) (ATS) ja teatud osas [töölepingu seaduse](https://www.riigiteataja.ee/akt/107032023049) (TLS) sätetest.  Teenistujate töö tasustamise aluseks on määruse eelnõu lisas sätestatud teenistuskohtade palgagrupid ja põhipalga vahemik.  Kolmas paragrahv sätestab palga või töötasu määramise.  Ametniku põhipalga määrab käskkirjaga vallavanem, lähtudes määruse eelnõuga vastavale ametikohale kehtestatud põhipalga vahemikust, ametikohale esitatud haridusele, töökogemusele, teadmistele ja oskustele kehtestatud nõuetest. Töötajaga sõlmib töölepingu vallavanem, kus määratakse muuhulgas ära töötaja töötasu. Töötajale töötasu määramisel lähtutakse määruse eelnõuga vastavale töökohale kehtestatud töötasu vahemikust, töökohale esitatud haridusele, töökogemusele, teadmistele ja oskustele kehtestatud nõuetest.  Neljas paragrahv loetleb palga komponendid. Palk ja töötasu koosnevad põhipalgast, muutuvpalgast ja eritingimustes töötamise eest makstavast lisatasust. Muutuvpalka makstakse tulemuspalgana, lisatasuna täiendavate teenistusülesannete täitmise eest ning preemiana. Eritingimustes töötamise lisatasu makstakse öötöö eest (kui see ei sisaldu põhipalgas), riigipühal töötamise eest, ületunnitöö eest ja valveaja eest.  Viies paragrahv määratleb täpsemalt põhipalga ja muutuvpalga. Sisulisi muudatusi võrreldes kehtiva määrusega siin ei ole.    Kuues paragrahv reguleerib tulemuspalka. Muutuvpalka võib maksta kalendriaasta jooksul ametniku põhipalgale juurde kuni 20 protsenti ametniku aastasest põhipalgast. Sisulisi muudatusi võrreldes kehtiva määrusega siin ei ole.  Seitsmes paragrahv reguleerib lisatasu maksmist täiendavate teenistusülesannete eest. muudatusi võrreldes kehtiva määrusega siin ei ole.    Kaheksas paragrahv käsitleb preemia maksmist. Ka siin puuduvad sisulised muudatused võrreldes kehtiva määrusega.  Üheksas paragrahv reguleerib asendustasu ja eritingimustes töötamise tasu. Muudatusi siin ei ole võrreldes kehtiva regulatsiooniga.  Kümnes paragrahv käsitleb sotsiaalseid garantiisid, milleks on toetuse maksmise ja haigushüvitis. Kehtib edasi põhimõte, et esimene haiguspäev on tasustamata, kuid alates teisest haiguspäevast saab töötaja hüvitist 80% kuni ajani, mil haigushüvitist hakkab maksma Tervisekassa. Praegu maksab Tervisekassa alates kuuendast päevast, hüvitise määr on 70%, kuid alates 1. juulist alates üheksandast päevast. Hüvitiste tabel on leitav [siit](https://www.tervisekassa.ee/inimesele/huvitised/haigushuvitis).  Üheteistkümnes paragrahv käsitleb palga arvestamist ja maksmist. Kehtivale regulatsioonile on lisatud sätted palgalt makstavate ja kinnipeetavate maksude ja maksete kohta, mis tuleb 01.08.2022 jõustunud ATS § 63 lg 1 muudatuse kohaselt palgajuhendis sätestada.  Kolmeteistkümnes paragrahv sätestab puhkusetasu maksmise. Puhkusetasu arvutatakse teenistuja keskmise palga alusel. Kui teenistujale maksti keskmise palga arvutamise vajaduse tekke kuule eelnenud kuue kalendrikuu eest ainult muutumatu suurusega palka, siis puhkusetasu maksmiseks keskmist palka ei arvutata ja teenistujale makstakse muutumatu suurusega palka.  Eelnõu lisa on teenistuskohtade palgagrupid ja põhipalga vahemikud.  Ametnike keskmine kogupalk oli 2022. aastal 2175 eurot, kasvades aastaga 10,6%. Kõige suurem palgakasv on eelmisel aastal eriteenistujate ehk politsei-, vangla-, pääste-, välis- ja prokuröriteenistuse ametnikel, tegevväelastel ja avaliku teenistuse teiste eriliikide ametnikel (kasv 14,7%).  KOV ametnike keskmine kogupalk oli 2022. aastal 1996 eurot (kasv 10,5%) ja riigiametnikel 2252 eurot (kasv 9,9%).  2021. aastal oli ametnike keskmise kogupalga kasv 2,5%, kogu Eesti keskmine palk kasvas 6,9%.  2022. aastal tõusis Eesti keskmine kogupalk 8,9%, ametnike keskmine kogupalk 10,6%.  Lisas on võrdluseks esitatud maakonna KOV ametnike palkade tabel seisuga 01.04.2023  **III Eelnõu avalikustamine**  Eelnõu on üldises korras avalikustatud Tapa valla veebilehel.  **IV Eelnõu koostaja**  Määruse eelnõu on koostanud Tapa vallavalitsuse finantsspetsialist Helen Ruberg [helen.ruberg@tapa.ee](mailto:helen.ruberg@tapa.ee)) ja jurist Margit Halop ([margit.halop@tapa.ee](mailto:margit.halop@tapa.ee)).  Eelnõu on kavandatud menetleda volikogus ühel lugemisel. Eelnõu jõustub üldises korras.  Eelnõu esitaja: vallavalitsus.  Eelnõu kuupäev: 10.05.2023.  Ettekandja: finantsspetsialist Helen Ruberg. | | |
|  | | |
| Eelnõu ja seletuskirja koostaja | Finantsspetsialist Helen Ruberg ja jurist Margit Halop |
| Eelnõu esitaja ja ettekandja | Esitaja vallavalitsus, ettekandja finantsspetsialist Helen Ruberg |